b"\n_START_ARTICLE_\nPierre Charles Le Monnier\n_START_SECTION_\n\xc5\xbdivljenje in delo\n_START_PARAGRAPH_\nNjegov o\xc4\x8de Pierre (1675-1757), matematik, astronom in filozof, je bil profesor filozofije na Kolid\xc5\xbeu d'Harcourt (Coll\xc3\xa8ge d'Harcourt) v Parizu._NEWLINE_Prvo astronomsko opazovanje je Pierre Charles opravil \xc5\xbee pred svojim \xc5\xa1estnajstim letom. Podrobno karto Lune je predstavil Francoski akademiji znanosti, 21. aprila 1736 pa so ga sprejeli za njenega \xc4\x8dlana. 5. aprila 1739 so ga sprejeli za \xc4\x8dlana angle\xc5\xa1ke Kraljeve dru\xc5\xbebe iz Londona. Leta 1746 je za\xc4\x8del pou\xc4\x8devati na Francoskem kolegiju._NEWLINE_\xc5\xa0e pred Herschlovim odkritjem Urana leta 1781 je Le Monnier od leta 1750 opravil vsaj dvanajst neodvisnih opazovanj, kjer je zapazil planet, vendar na njem ni odkril kaj izrednega. Leta 1736 je sodeloval pri de Maupertiusovi in Clairautovi geodetski odpravi v Laponsko na polarni krog, da bi na obmo\xc4\x8djih, ki se po zemljepisni \xc5\xa1irini precej razlikujejo, merila dol\xc5\xbeino poldnevni\xc5\xa1kega loka. Kmalu po vrnitvi je pred Akademijo pojasnil prednosti Flamsteedovega na\xc4\x8dina dolo\xc4\x8devanja rektascenzij._NEWLINE_Njegovo uporno prigovarjanje za rabo britanskih postopkov in in\xc5\xa1trumentov je veliko prispevalo k prenovi francoske prakti\xc4\x8dne astronomije. Dopisoval si je z Bradleyjem. Potrdil je njegovo odkritje nutacije zvezde Eltanin, \xce\xb3 Zmaja. Prvi je v tabelah za Sonce predstavil vplive nutacije. Leta 1741 je na Pari\xc5\xa1kem observatoriju za\xc4\x8del uporabljati pasa\xc5\xbeni in\xc5\xa1trument, podoben dana\xc5\xa1njemu. V letu 1748 je obiskal Anglijo, kjer je skupaj z earlom Mortonskim in optikom Shoreom nadaljeval potovanje na \xc5\xa0kotsko. Tam je 25. julija opazoval obro\xc4\x8dasti Son\xc4\x8dev mrk._NEWLINE_Svobodomiselnost kralja Ludvika XV., ki ga je Le Monnier zelo cenil, mu je omogo\xc4\x8dila oskrbo z najbolj\xc5\xa1imi in\xc5\xa1trumenti, mnogimi narejenimi v Britaniji. Pridno je raziskoval Saturnove motnje na Jupiter, z izsledki pa se je ukvarjal in jih potrdil Euler v svoji nagrajeni razpravi leta 1748. Ve\xc4\x8d kot petdeset let je opazoval Luno, opravil ve\xc4\x8d zanimivih raziskav zemeljskega magnetizma in elektrike v ozra\xc4\x8dju. Na tem podro\xc4\x8dju je odkril pravilno vsakodnevno periodo. Dolo\xc4\x8dil je lege mnogim zvezdam. V svojem predavanju na Francoskem kolegiju je prvi javno pojasnil analiti\xc4\x8dno teorijo gravitacije. Njegovo pravo\xc4\x8dasno pokroviteljstvo je zagotovilo uspe\xc5\xa1no de Lalandovo delovanje na podro\xc4\x8dju astronomije._NEWLINE_V za\xc4\x8detku 18. stoletja so za dolo\xc4\x8danje zemljepisnih dol\xc5\xbein \xc5\xa1e uporabljali Hevelov postopek Luninih mrkov in Galilejev postopek mrkov Jupitrovih satelitov. Kakor Newton, Tobias Mayer in drugi je Le Monnier odkril, da je velikost refrakcije odvisna od temperature zraka, Halley pa, da tudi od tlaka._NEWLINE_Le Monnierov zna\xc4\x8daj in njegov prenagljeno govorjenje je povzro\xc4\x8dilo ve\xc4\x8d prerekanj in zamer. Z de Lalandeom je za\xc4\x8del spor. Leta 1791 je ohromel, ponovitev kapi pa mu je vzela \xc5\xbeivljenje._NEWLINE_V zakonu z Mademoiselle de Cussy so se mu rodile tri h\xc4\x8dere. Ena od njih, Ren\xc3\xa9e Fran\xc3\xa7oise Ad\xc3\xa9la\xc3\xafde Lemonnier (1767-1833), se je leta 1792 poro\xc4\x8dila z de Lagrangeem. Njegov brat Louis Guillaume je bil priznani botanik._NEWLINE_Bil je med 144 izvirnimi \xc4\x8dlani Francoskega in\xc5\xa1tituta."